ส่วนที่ 1

ข้อมูลสรุป (Executive Summary)

บริษัท โทรีเซนไทย เอเยนต์ซีส์ จำกัด (มหาชน) (“บริษัทฯ”)
เป็นหนึ่งในผู้นำในกลุ่มธุรกิจพาณิชยนาวีในภูมิภาคเอเชียตะวันออกเฉียงใต้ บริษัทฯ และบริษัทย่อย
(“กลุ่มบริษัทโทรีเซน”) ประกอบธุรกิจโดยการให้บริการที่เกี่ยวข้องกับการเดินเรือตั้งแต่ปี 2447
ให้บริการเรือบรรทุกสินค้าแห้งเทกองตั้งแต่ปี 2528
และให้บริการขุดเจาะน้ำมันและก๊าซธรรมชาตินอกชายฝั่งตั้งแต่ปี 2538 ณ วันที่ 30 กันยายน 2550
บริษัทฯ เป็นเจ้าของเรือทั้งสิ้น 45 ลำ
ซึ่งประกอบด้วยเรือบรรทุกสินค้าทั่วไปและเรือบรรทุกสินค้าแห้งเทกอง และบริษัทฯ
มีแผนที่จะขยายและปรับปรุงกองเรือภายในช่วงระยะเวลา 3 ถึง 5 ปี ข้างหน้านี้
นอกจากนี้กลุ่มบริษัทโทรีเซนยังเป็นเจ้าของกองเรือที่ใช้สำหรับปฏิบัติงานนอกชายฝั่ง จำนวน 4 ลำ
และเรือขุดเจาะอีกจำนวน 2 ลำ ซึ่งมีแผนที่จะขยายและปรับปรุงกองเรือภายในช่วงระยะเวลา 2
ถึง 3 ปี ข้างหน้านี้เช่นกัน

กลุ่มบริษัทโทรีเซนบริหารงานโดยทีมผู้บริหารทั้งที่เป็นชาวไทยและชาวต่างชาติ
นับประสบการณ์การทำงานรวมกันได้ถึง 245 ปี
และผู้จัดการระดับอาวุโสที่มีประสบการณ์การทำงานเฉลี่ยคนละ 22 ปี ณ วันที่ 30 กันยายน 2550
บริษัทฯ ประกอบธุรกิจการถือหุ้น โดยลงทุนในบริษัทย่อยซึ่งรวมอยู่ในงบการเงินรวมจำนวน 66
บริษัท และบริษัทร่วม 3 บริษัท บริษัทฯ จดทะเบียนอยู่ในตลาดหลักทรัพย์แห่งประเทศไทย (“SET”)
ตั้งแต่ปี 2538 และยังเป็นหนึ่งในบริษัทจดทะเบียนที่ได้รับคัดเลือกให้อยู่ในดัชนีเซ็ท 50
ที่ประกอบด้วยบริษัทที่มีมูลค่าทางการตลาดขนาดใหญ่ 50 อันดับแรก

ธุรกิจหลักของกลุ่มบริษัทโทรีเซน ประกอบด้วย 3 กลุ่มธุรกิจ ได้แก่
กลุ่มธุรกิจเรือบรรทุกสินค้าแห้งเทกอง กลุ่มธุรกิจงานบริการนอกชายฝั่ง และ
กลุ่มธุรกิจงานบริการที่เกี่ยวข้องกับการเดินเรือ

กลุ่มธุรกิจเรือบรรทุกสินค้าแห้งเทกอง ประกอบธุรกิจโดยการให้บริการแก่เจ้าของและผู้ประกอบ
การเรือบรรทุกสินค้าแห้งเทกอง เรือบรรทุกตู้คอนเทนเนอร์ บริษัทการค้า บริษัทโลจิสติกส์
รวมทั้งผู้รับเหมางานเกี่ยวกับการสำรวจและขุดเจาะน้ำมันและก๊าซธรรมชาติ ณ วันที่ 30 กันยายน
2550 กองเรือของบริษัทฯ มีเรือจำนวนทั้งสิ้น 45 ลำ
ซึ่งประกอบด้วยเรือบรรทุกสินค้าทั่วไปและเรือบรรทุกสินค้าแห้ง เทกองประเภท Handysize
จำนวน 30 ลำ และประเภท Handymax จำนวน 15 ลำ รวมทั้ง เช่าเรือประเภท Handymax
มาเสริมกองเรืออีก 6 ลำ ซึ่งมีระยะสัญญาเช่าถึง พ.ศ. 2553 กลุ่มธุรกิจเรือบรรทุกสินค้าแห้ง
เทกองให้บริการขนส่งสินค้าทั้งแบบประจำเส้นทางและแบบไม่ประจำเส้นทาง
การให้บริการแบบประจำเส้นทางของกลุ่มธุรกิจเรือบรรทุกสินค้าแห้งเทกอง
จะมีเส้นทางการเดินเรือสายหลักวิ่งระหว่างเอเชียตะวันออกเฉียงใต้และจีน ไปยังตะวันออกกลาง
อ่าวเปอร์เซีย ทะเลแดง และทะเลเมดิเตอร์เรเนียน
ในขณะที่การให้บริการแบบแบบไม่ประจำเส้นทางของกลุ่มธุรกิจเรือบรรทุกสินค้าแห้งเทกอง
จะไม่มีการกำหนดเส้นทางการเดินเรือ ทั้งนี้ขึ้นอยู่กับความต้องการของลูกค้า
การให้บริการขนส่งแบบประจำเส้นทางและแบบไม่ประจำเส้นทางของธุรกิจเรือบรรทุกสินค้าแห้งเทกองนั้น
สามารถเอื้อประโยชน์ซึ่งกันและกัน
เนื่องจากหากมีการว่าจ้างเรือให้ขนส่งสินค้าแบบประจำเส้นทางในเที่ยวขาออกไปยังตะวันออกกลาง
ลูกค้ามักจะว่าจ้างเรือให้ขนส่งสินค้าในเที่ยวกลับมาเป็นแบบไม่ประจำเส้นทาง
ประเภทของการให้บริการขนส่งแบบไม่ประจำเส้นทาง ได้แก่ การเช่าเหมาลำเป็นระยะเวลา
(period time charters) การเซ็นสัญญารับขนส่งล่วงหน้า (contracts of
affreightment) สัญญาเช่าระยะสั้นชนิดค่าระวางคงที่ (short-term fixed contracts)
และ สัญญาระยะสั้นตามราคาค่าระวางของตลาด ณ ขณะนั้น (spot rate contracts)

กลุ่มธุรกิจงานบริการนอกชายฝั่ง ให้บริการขุดเจาะน้ำมันและก๊าซธรรมชาตินอกชายฝั่งและงานอื่นๆ
ที่เกี่ยวข้อง โดยเฉพาะงานวิศวกรรมโยธาใต้น้ำ และรับเหมาเกี่ยวกับงานขุดเจาะนอกชายฝั่ง
โดยมีกองเรือสำหรับปฏิบัติงานวิศวกรรมโยธาใต้น้ำจำนวน 4 ลำ และมีเรือขุดเจาะอีกจำนวน 2
ลำ นอกจากนี้ยังมีการเช่าเรือ เพื่อสนับสนุนงานวิศวกรรมโยธาใต้น้ำ จำนวน 2 ลำ
ซึ่งมีสัญญาเช่าถึงปี 2553 การดำเนินงานจะเน้นในภูมิภาคเอเชียตะวันออกเฉียงใต้ บริษัท
เมอร์เมด มาริไทม์ จำกัด (มหาชน) (“เมอร์เมด”)
เป็นบริษัทที่ประกอบการและเข้าเป็นผู้ถือหุ้นใหญ่ในกลุ่มธุรกิจงานบริการนอกชายฝั่ง ณ วันที่ 30
กันยายน 2550 บริษัทฯ ถือหุ้นอยู่ในเมอร์เมดร้อยละ 78.09
แต่หลังจากที่เมอร์เมดได้มีการเสนอขายหุ้นเพิ่มทุนแก่ประชาชนทั่วไปเป็นครั้งแรก (“IPO”)
และได้จดทะเบียนอยู่ในตลาดหลักทรัพย์แห่งประเทศสิงคโปร์แล้ว ทำให้สัดส่วนการถือหุ้นของบริษัทฯ
ในเมอร์เมดเหลือร้อยละ 55.29

กลุ่มธุรกิจบริการที่เกี่ยวข้องกับการเดินเรือ ให้บริการที่เกี่ยวข้องกับการเดินเรือต่างๆ
รวมทั้งการให้บริการเป็นตัวแทนเรือในประเทศไทย เวียดนาม และสหรัฐอาหรับเอมิเรตส์
การให้บริการจัดหาวัสดุอุปกรณ์บนเรือ การขนถ่ายสินค้าบนเรือ
และการให้เช่าคลังสินค้าและให้บริการงานโลจิสต์ติกส์ในประเทศไทย
และการเป็นนายหน้าเช่าเหมาเรือทั่วภูมิภาค